Odlazak na šalter bit će ipak još potreban kad je u pitanju prijava policiji, kako bi beba dobila matični broj i prebivalište

ZAGREB » U ovom trenutku, kad se rodi dijete, treba u najboljoj situaciji posjetiti najmanje tri državne institucije. No, ukoliko s projektom eNovorođenče prođe sve u redu, od sljedeće godine novopečeni roditelji bi se mogli riješiti odlaska u dvije od tri institucije.

Dakle, sada nakon rođenja djeteta treba posjetiti matičara, podružnicu HZZO-a i lokalnu policijsku postaju. Matičar dijete upisuje u Maticu novorođenih, HZZO u svoje registre da dobije besplatno zdravstveno, a policija dodjeljuje matični broj i upisuje prebivalište. eNovorođenče bi riješilo potrebu roditelja za posjećivanjem prve dvije institucije. Bez odlaska u policiju ipak se neće moći, radi se o jednoj od najkonzervativnijih i najbirokratiziranijih državnih institucija.

Dakle, što bi ova aplikacija, prema dokumentaciji HAKOM-a, trebala raditi? Omogućiti roditeljima da s nekoliko klikova mišem na kompjutoru u stanu riješe upis svog djeteta u maticu rođenih, kao i u registre HZZO-a. Tako jednostavno, a tako velika pomoć. Za programere na javnom natječaju najmanji će problem biti samo korisničko sučelje. Pravi posao i ono najglomaznije je povezivanje informatičkih sustava bolnica sa sustavima HZZO-a i Ministarstva uprave. No, saznaje se da obzirom na trenutačnu situaciju s tim informacijskim sustavima, čak ni njihovo povezivanje ne bi trebao biti mukotrpan posao. Kad čovjek sad gleda koliko je ovakav projekt jednostavan, a koliko običnim ljudima olakšava život, gotovo da je neobično kako se nitko ranije nije sjetio ovakvog programskog rješenja. Tim prije jer programi slični ovome već postoje u pojedinim državama u Europi. Ponajprije na Baltiku i u Skandinaviji. No, posao koji se treba obaviti poslije rođenja djeteta u Hrvatskoj je među najbirokratiziranijima, pa se možda zbog toga do sada smatralo neizvedivim sve svesti na internet.

Natječaj je raspisan prošli tjedan, a rok za dostavu prijedloga programskog rješenja je 22. kolovoza. Iako je natječaj otvorenog karaktera, glavni kandidat za pobjedu svakako je In2. Na stranu činjenica da se radi o jednoj od najjačih hrvatskih informatičkih tvrtki, specijaliziranoj za »castum« softver, čak je i ideja za ovaj projekt njihova. Naime, HAKOM periodički skuplja prijedloge informatičkih tvrtki o potencijalnim idejama iskoristivim za javnu administraciju, a eNovorođenče je tako bila ideja ljudi u In2. To ne znači sigurnu pobjedu na javnom otvorenom natječaju, ali za pretpostaviti je kako su s razradom koncepta ipak otišli najdalje. Inače, HAKOM je za ovaj projekt predvidio do 900 tisuća kuna.